Papersnake/gushiwen huggingface dataset:
夏散辄病既病且恼因书山偈示一一禅者
释清远（宋代）

万劫一瞬视，尘沙不动移。若为论过未，并总入无时。

海阔波仍匝，心通佛可齐。床头木枕子，推出恐人迷。
送人之长沙
陈价夫（明代）

片帆西挂岊江湄，三月杨花怨子规。
君到贾生迁谪处，断肠应在过湘时。
十七日夜村市
舒岳祥（宋代）

今岁梅谁待，因迟却未残。
新泉生暗谷，远烧照前滩。
圆景终难久，残灯未肯阑。
沉吟思往事，犹自倚阑干。
客武林寄马元臣山之英二同年
卢琦（元代）

结束琴书上帝畿，谁知人事与心违。半生薄宦真堪笑，六月扁舟独自归。

淮甸水深荷叶阔，吴江烟暖稻苗肥。行囊只有诗题富，写向天风寄绣衣。
寄谢刘彦集菖蒲之贶二首 其一
朱熹（宋代）

君家兰杜久萋萋，近养菖蒲绿未齐。乞与幽人伴岑寂，小窗风露日低迷。
淮上喜会梁州故人
韦应物（唐代）

江汉曾为客，相逢每醉还。
浮云一别后，流水十年间。
欢笑情如旧，萧疏鬓已斑。
何因不归去？淮上有秋山。
怀詹成老
邹浩（宋代）

胸中云梦向来宽，妙入微尘心更安。天北梧桐正鸣凤，江东枳棘尚栖鸾。

渊明可是忘三径，下惠犹能仕小官。何日相从坐金粟，静听飞雪洒琅玕。
忆蕲上旧居
杨继经（清代）

五柳思归不得归，桃花开后鳜鱼肥。几时为掉轻舟去，自到湖边放鹤飞。
哭曾令绰三首 其二
韩维（宋代）

典丽文章雅正躬，高才又出相门中。庙堂帝识精忠议，蕃服民门恺悌风。

一息不还成昨梦，六情都尽见真空。平时共说无生和，生死如今异与同。
次韵林参议致甫以诗见索近作
喻良能（宋代）

朝行款接已弥年，会府重逢意豁然。
好酒未容千日醉，恶诗不必万人傅。
虞美人令（冯翊送信道舅先归桐宫）
赵鼎（宋代）

魂消目断关山路。曾送雕鞍去。而今留滞古陪京，还是一尊芳酒、送君行。

吾庐好在条山曲。三径应芜没。诛茅为我补东篱。会待新春残腊、也来归。
句
王琪（宋代）

疾风甚雨青春老，瘦马疲牛绿野深。
江城子
刘仙伦（宋代）

东风吹梦落巫山。整云鬟。却霜纨。雪貌冰肤，曾共控双鸾。吹罢玉箫香雾湿，残月坠，乱峰寒。
解珰回首忆前欢。见无缘。恨无端。憔悴萧郎，赢得带围宽。红叶不传天上信，空流水，到人间。
登龙兴寺阁
孟浩然（唐代）

阁道乘空出，披轩远目开。逶迤见江势，客至屡缘回。

兹郡何填委，遥山复几哉。苍苍皆草木，处处尽楼台。

骤雨一阳散，行舟四海来。鸟归馀兴远，周览更裴回。
客愁
曾纡（宋代）

客愁如茧丝，一揽成万绪。秋风不可奈，又到庭前树。

秋风自有时，客子愁无期。不如饮美酒，诵我山中诗。
冠峰亭得句
弘历（清代）

四柱虚亭迥冠峰，偶来如坐玉芙蓉。南朝纱帽名真俗，那似无言得正宗。
秋日临浴贤池
汤珍（明代）

嵌石穿云历翠微，地中哀壑一泉飞。晴光漾日沈苔碧，秋色题诗度叶绯。

萦岸霜花低袅袅，傍人沙鹭炯依依。要知昔日临雍意，真脉流源自有机。
顾浦观潮
沈辽（宋代）

放舟顾浦望江流，烟雨冥冥小麦秋。长忆故园游观乐，不知此地有潮头。
将赴武昌舟次述怀
张盛藻（清代）

又逐西风事远游，烟波浩淼送轻舟。行程早作归程计，今月谁知古月愁。

新涨水痕因久雨，微凉天气近中秋。生憎银汉层霄隔，何处乘查问斗牛。
日本琳上人请赞
释师范（宋代）

头拄天，脚踏地。
大宋国裹鼻孔，日本国裹出气。
觉琳持此归故乡，大似婆斯入闹市。
雪寒探梅
吴宽（明代）

新年京国竞繁华，东巷深居自一家。春到不如吴下晚，石湖诗里探梅花。
送李莽之制干东归探韵得今字
度正（宋代）

万卷胸中贮古今，西游蜀道手扪参。
宝彝残刻窥心画，清庙遗音振学林。
雅行琼瑰珠慰我，每陪樽俎定论心。
飘飘衣袂青云去，伫立东风听惠音。
【越调】天净沙_孤山雪夜淡
张可久（元代）

孤山雪夜
淡妆人在罗浮，黄昏月上西湖，翠袖翩翩起舞。倚阑索句，雪中树老山孤。
湖上送别
红蕉隐隐窗纱，朱帘小小人家，绿柳匆匆去马。断桥西下，满湖烟雨愁花。
重游感旧
迷香小洞维舟，题红老叶沉沟，濯锦寒花对酒。六桥依旧，游人两鬓经秋。
晚步
吟诗人老天涯，闭门春在谁家？破帽深衣瘦马。晚来堪画，小桥风雪梅花。
忆西湖
灯寒夜雪孤篷，山空晓雾疏钟，花暖春风瘦筇。六桥香梦，景题留与吟翁。
和管雪堂劝农之什 其四
何梦桂（宋代）

凝香坐啸有弘农，更得冰壶照幕中。人道千峰多好事，好宾尤好主人翁。
寄沈比部谪戌神电诗四首 其二
曾仕鉴（明代）

巫咸不可问，独醒近何如。五岳图空负，三湘泪未疏。

名收党人籍，章入史臣书。客莫歌哀郢，猩猩傍谪居。
天台道上早行
戴昺（宋代）

箯舆轧轧过清溪，溪上梅花压水低。
月影渐收天半晓，两山相对竹鸡啼。
宿洞霄山中
郑起（宋代）

入山时八月，岚气似深冬。
岩洞生风雨，窠巢落桧松。
山中九重锁，月下一声钟。
警省非人世，今秋得异逢。
竹溪直院盛称起予草堂诗之善暇日览之多有可
刘克庄（宋代）

婉彼小家女，终年乐事稀。
忍寒惟业织，晓至尚闻机。
漏听铜壶滴，梭随玉腕挥。
只愁老姑促，忘送素娥归。
甚矣献裘切，伤哉恤纬微。
盈庭皆赐帛，何以补宵衣。
高庙灾董仲舒推说其意稿未上主父偃候仲舒私
袁说友（宋代）

老学推占后，奸人娼嫉初。
怀私真诡计，候见窃成书。
猛欲挤贤辙，宁思戒覆车。
那知一回首，身已毙诛锄。
南歌子 其二
吕渭老（宋代）

远色连朱阁，寒鸦噪夕阳。小炉温手酌鹅黄。掩乱一枝清影、在寒窗。

念远歌声小，嗔归泪眼长。纤腰今属冶游郎。朝暮楚宫云雨、恨茫茫。
宿巴江
栖蟾（唐代）

江声五十里，泻碧急于弦。不觉日又夜，争教人少年。

一汀巫峡月，两岸子规天。山影似相伴，浓遮到晓船。
田家
方一夔（宋代）

晌午鸦鸦响踏车，那边丛薄有人家。老农歇热藤阴下，一树冬青落细花。
宴得解进士
刘敞（宋代）

汝颍纪南国，星极丽中州。多奇兆两汉，粹气兼九邱。

里巷含古兆，文章耀前修。上恩荣计偕，博选充诏求。

杂沓会骏骨，轩昂出骅骝。日余瞢深识，有司属同忧。

攻玉固以石，妍媸岂云侔。登龟但投饵，美恶非其俦。

堂上歌鹿鸣，樽前亲献酬。有功幸九锡，与祭为诸侯。
叹梅
赵时韶（宋代）

梅花千古长如许，堪叹十年人事非。
记得大平楼上醉，一枝和月插头归。
卜算子
吕胜己（宋代）

梅蕾破香时，雪月交光夜。何处飞来两玉娥，体态双闲雅。

纵目飞城楼，劝酒留云榭。唱底仙家古道情，分付知音者。
寄南叔凯
释元肇（宋代）

苦思南叔凯，相别已多年。生与慈云近，灯从智者传。

怜渠如我癖，忤俗是诗篇。桥畔青松老，期来看瀑泉。
题陈南麓都谏匡山读书图二首 其二
郑鉽（清代）

青莲读书谷，康乐翻经台。松下轩窗坐，岩间卷帙开。

玄猿汲涧去，白鹿衔花来。如听银河落，砰訇万壑雷。
老父庚午以百龄钦蒙存问余已卯复滥天恩恭纪 其三
黄士俊（明代）

四朝供事衷馀赤，两载偷閒鬓已霜。明主下存心膂旧，老臣追愧股肱良。

丕宣圣泽绥中土，坐畅神谟靖八方。千羽两阶敷格远，翘瞻舜日效赓飏。
山花子 其二
刘辰翁（宋代）

澹澹胭脂浅著梅。温柔不上避风台。若比杏桃真未识，夺银胎。
汗面拭来慵傅粉，酒香浓后暗潮腮。娇嫩不应醒似醉，倩谁猜。
新正
张耒（宋代）

春风浩浩春阳尽，老木生芽绿如豆。古巢老乌声鸦鸦，南陂雨乾麦将秀。

人家寒食无一月，青箬蒸鱼竞时节。白衫紫领来自田，县官呼我要青钱。
送吴玉田赴进贤训导
孙承恩（明代）

旭日照吟鞭，薰风吹客船。洪都新教铎，圣井旧风烟。

慷慨歌今日，迟回惜别筵。勉旃端轨范，兹地固多贤。
吴音子
晁端礼（宋代）

细想当初事，又非是、取次相知。一年来、觑著尚迟。疑□时、敢共些儿。似恁秤停期克了，便一成望不相离。却何期、恩情陡变，中路分飞。

都缘我自心肠软，润就得、转转娇痴。如今未中再偎随。选不甚，且从待他疏狂心性，足变堆垛，更吃禁持。管取你回心，却有投奔人时。
风吹蒲苇丛三首 其一
吕本中（宋代）

风吹蒲苇丛，中有霜堕意。美人天一涯，行子初夜至。
和题净慈寺
彭汝砺（宋代）

已失禅关治，空严古殿尊。佛香尘草莽，僧饭饱鱼豚。

万竹藏秋色，丰碑落烧痕。废兴俱物鉴，谁似语公孙。
题松江梧桐乡鸣凤里朱节妇卷
丁鹤年（元代）

手植梧桐不惮劳，朝阳鸣凤一来遨。托栖未稳翻然逝，慰眼惟遗五色毛。
【双调】庆东原_次马致远先
张可久（元代）

次马致远先辈韵九篇九首
烧丹灶，洗药瓢，乐清闲几个人知道。闲吹凤箫，闷拈兔毫，焉用牛刀。他得志笑闲人，他失脚闲人笑。
门长闭，客任敲，山童不唤陈抟觉。袖中《六韬》，鬓边二毛，家里箪瓢。他得志笑闲人，他失脚闲人笑。
杀三士，因二桃，不如五柳庄前傲。文魔贾岛，诗穷孟郊，酒困山涛。他得志笑闲人，他失脚闲人笑。
繁华梦，贫贱交，唐尧不改巢由凋。纷纷紫袍，区区绿袍，恋恋锦绨。他得志笑闲人，他失脚闲人笑。
诗情放，剑气豪，英雄不把穷通较。江中斩蛟，云间射雕，席上挥毫。他得志笑闲人，他失脚闲人笑。
难开眼，懒折腰，白云不应蒲轮召。解组汉朝，寻诗灞桥，策杖临皋。他得志笑闲人，他失脚闲人笑。
依山洞，结把茅，清风两袖长舒啸。问江边老樵，访山中故交，伴云外孤鹤。他得志笑闲人，他失脚闲人笑。
苍头哨，骢马骄，放辔头也只到长安道。说家门尽教，守虀盐慢熬，请荆布休焦。他得志笑闲人，他失脚闲人笑。
山容瘦，木叶凋，对的窗尽是诗材料。苍烟树杪，残雪柳条，红日花梢。他得志笑闲人，他失脚闲人笑。
越山即事二首
庭前树，篱下菊，老渔樵相伴闲鸥鹭。听道士步虚，教稚子读书，引吟客携壶。借贺老鉴湖船，访谢傅东山去。
云轻散，月易残，女箫何成败了些风流汉。冯魁硬铲，出生紧赶，小姐先赸。今夜惜花心，明日伤春叹。
陪虞使君登岳阳楼
戴复古（宋代）

片帆飞过洞庭来，百尺巍巍水面开。
疑泛灵槎上河汉，如从弱水到蓬莱。
钧天广乐无闻矣，袖剑仙人安在哉。
物物尽随波浪去，君山一点独崔嵬。
题广化寺阿育王塔
黄康弼（宋代）

齐野非吴渚，支郎是子陵。
钓台千古月，宝塔万年灯。
琅邪三十二咏 其二十二 清风亭
韦骧（宋代）

松竹繁阴满，峰峦秀色并。暑风从此度，别是一般清。
眼儿媚
黄机（宋代）

莫嗔日日话思归。归也却便宜。东邻招茗，西邻唤酒，一笑开眉。

人生万事无缘足，待足是何时。妻能纺绩，儿能耕获，未必寒饥。
秋雨小酌赠贾七
张耒（宋代）

出门秋雨泥漫漫，嗟我后土何时干。
官曹事休归舍卧，破屋淅淅西风寒。
弱妻倾榼劝我起，稚子笑语争杯盘。
我生乐事但如此，为尔一醉愁肠宽。
仕途翩翩鬬巧捷，华裾鲜縠相追攀。
老来百事觉羞耻，懒伴儿女涂铅丹。
贾郎豪华独异我，粉腮玉指双鸦鬟。
清眸侑酒醉百盏，肯咀贫瓮寒虀酸。
堂前菊花日以好，落砌槭槭梧桐残。
当谋痛饮待九日，豪气一压龙山桓。
题刘常梅
吴则礼（宋代）

生憎长红涴浅白，只有疏影连暗香。
凭君且置风月事，一笑姑为时世妆。
灵叟归蜀
释智朋（宋代）

半生清苦衲无畦，惟有莎庭积雪知。
眼带东南海色碧，莫和烟雨看峨眉。
兴亡吟 其二
邵雍（宋代）

曹刘孙三人，兴国体相似。虽然小有才，何复语命世。
越问
孙因（宋代）

典午氏之盛时兮，余鼻祖曰子荆。谋乐郊以隐居兮，飏漱石之清名。

有闻孙曰承公兮，尝令鄞与馀姚。爱会稽之山水兮，爰徙家于兹城。

当永和之九年兮，惠风畅夫莫春。偕王谢之诸公兮，会修禊于兰亭。

赋临流之五言兮，寄幽寻之逸兴。泛回沼倚脩竹兮，松风落而冷冷。

维兴公尤好事兮，作流觞之后序。助逸少之高致兮，齐芳誉于难兄。

既乃登陆而游兮，历天台与四明。漱飞瀑于笔端兮，遗掷地之金声。

余自句章徙姚兮，倏绵历乎十稔。慨风流之浸邈兮，幸犹为夫越氓。

掬清泉之潺湲兮，友过云之溶泄。访樊榭之杳霭兮，栖石窗之玲珑。

客有过余兮，谓余博览而好古。世为越人兮，胡不志夫越之风土。

余谢不能兮，伛余指而缕数。前有灵符之记兮，后有龟龄之赋。

嗟彼皆已为陈迹兮，时亦随夫所遇。傥含毫而不断兮，将羞余之鼻祖。
呈宜之兄八首
赵蕃（宋代）

弟诗吴江枫，未秋先陨风。
骚人或取咏，零落鸥鸟同。
闵农
韩琦（宋代）

仍岁农畴失夏秋，方春尤窘奈饥流。人无粒食何堪命，天作阴寒亦似愁。

煮叶不遑为木酪，翳桑惟日徯囊糇。几时膏泽充民望，待看来年十倍收。
读史八首
陈普（宋代）

晏婴白日为谗贼，吾道何用尤臧仓。
啜粥倚庐深墨面，天地不遣君齐梁。
句
许自诚（宋代）

雄当蜀道三千里，巍压荆南十五州。
游密庵三首 其一
刘子翚（宋代）

半参樵径绕危岑，彷佛精庐若可寻。怪底扶筇筋力健，暖风晴日送登临。
哈密
赵钧彤（清代）

横扼新疆万里途，城门高榜古伊吾。雪撑天北羊头坂，泉注山伊牛尾湖。

野圃逢年瓜当饭，旗亭饷客茗炊酥。缠头王子台宫迥，牖户东开望上都。
烛影摇红（上晁共道）
吴忆（宋代）

楼雪初消，丽谯吹罢单于晚。使君千炬起班春，歌吹香风暖。十里珠帘尽卷。正人在、蓬壶阆苑。卖薪买酒，立马传觞，升平重见。

谁识龟头，去年曾侍传柑宴。至今衣袖带天香，行处氤氲满。已是春宵苦短。且莫遣、欢游意懒。细听归路，璧月光中，玉箫声远。
羽林行
鲍溶（唐代）

朝出羽林宫，入参云台议。独请万里行，不奏和亲事。

君王重年少，深纳开边利。宝马雕玉鞍，一朝从万骑。

煌煌都门外，祖帐光七贵。歌钟乐行军，云物惨别地。

箫笳整部曲，幢盖动郊次。临风亲戚怀，满袖儿女泪。

行行复何赠，长剑报恩字。
寓言九首
王安石（宋代）

言失於须臾，百世不可除。
行失几席间，恶名满八区。
百年养不足，一日毁有余。
谅彼耻不仁，戒哉惟厥初。
赵果州送黄柑金泉酒
王十朋（宋代）

元日书来自果州，柑三百颗酒新刍。贤于齐下六从事，好似平阳千户侯。

老矣惟思醉乡去，归欤且种木奴休。使君厚意吾先辱，愧乏琼瑶报所投。
霓裳中序第一（春晚旅寓）
姜个翁（宋代）

园林罢组织。树树东风翠云滴。草满旧家行迹。是鼓舞得声声，草莺如觅。愁红半湿。煞憔悴、墙根堪惜。可念我，飘零如此，一地送岑寂。

龟石。当年第一。也似老、人间风日。余葩选甚颜色。羞捻江南，断肠词笔。留春浑未得。翻些入、啼鹃夜泣。清江晚，绿杨归思，隔岸数峰出。
和南塘贻林丹岩古风时丹岩馆郊外
卫宗武（宋代）

丹岩今良士，南塘古当时。
馆餐未有适，义图以助之。
渠渠推毂心，终莫副所思。
遇合各有缘，天只非人为。
裴回明月枝。乃在海一涯。
一字以拔人，我惭蔡子尼。
遂使文字交，远迈为人师。
骚坛不可即，比兴安所施。
唱酬怀旧章，绚若辞藻摛。
细玩二君咏，形神坐欲驰。
踪迹有聚散，情意无盈亏。
非晚即簪盍，宁久成诀离。
停云思亲友，且和渊明诗。
后园闲步
韩琦（宋代）

池圃足高趣，公馀事少关。幽禽声自乐，流水意长闲。

近竹花终俗，过栏草费删。心休谁似我，官府有青山。
同周湛二上人游西湖之北山天竺晚归得十绝
释绍嵩（宋代）

和靖先生坟已荒，三春花草殿余芳。
栏干倚遍斜阳晚，户牖轩窗总是香。
杂兴四首
于石（宋代）

屋上青山屋下云，清泉为镜石为屏。
客来问我谋生计，一卷家传相鹤经。
早春寄景仁
司马光（宋代）

辛夷花烂开，故人殊未来。
愁看柳渐绿，更忍折残梅。
寄别朱拾遗
刘长卿（唐代）

天书远召沧浪客，几度临歧病未能。

江海茫茫春欲遍，行人一骑发金陵。
次韵刘景文登邺王台见思五首 其一
黄庭坚（宋代）

黄浊归大壑，涟漪绕重城。西风一横笛，金气与高明。

归鸦度晚景，落雁带边声。平生知音处，别离空复情。
留赠道场老慧苦眼疾
王洋（宋代）

云中白鹤塔千寻，为众同南古到今。
五百年来一声锡，四禅天外百花林。
长眉白黑归宗眼，苦口因缘黄蘖心。
方见道场多胜境，尽情呈现付知音。
郭将军挽辞 其三
黄裳（宋代）

佛书看尽更何忧，不怨生前未是侯。日到中天春梦断，御风归去玉华秋。
停云·其二
陶渊明（魏晋）

停云霭霭，时雨濛濛。
八表同昏，平陆成江。
有酒有酒，闲饮东窗。
愿言怀人，舟车靡从。
清心镜 道友问予甚家门户
马钰（金朝）

道友询，甚门户。答之清净，别无作做。皆笑道、此是顽空，执把在甚处。要执把，说与汝。意马心猿，常擒稳住。得自然、地涌醴泉，更天
句
释择璘（宋代）

吊古有心怀短李，拂尘无力看丰碑。
石桥
赵汝愚（宋代）

法身遍满三千界，影现天台水石间。
我欲直从心地见，来看磊磈听淙潺。
寄题虞阳山周氏隐居五咏 其三 柳堂渔舍
孙觌（宋代）

老来厌朝市，静占五百弓。山棱瘦如削，水面清若空。

行穿万盖青，卧戴一叶红。黄柑千头奴，白凫五尺童。

银刀贯翠缕，象鼻卷碧筒。一醉百不知，渔父真家风。

幽寻属无事，散此九节筇。空濛水云里，端生画屏中。
江城子
尹鹗（五代）

裙拖碧，步飘香，织腰束素长。鬓云光，拂面珑璁，

腻玉碎凝妆。宝柱秦筝弹向晚，弦促雁，更思量。
览镜七首 其五
陶望龄（明代）

莫怪年时爱道装，姓名久已隶空王。六时自礼莲花漏，每日亲拈印字香。

诗景天和邀客和，衡门草长与人长。夜灯点罢仍朝梵，静业山中也觉忙。
唐人画牡丹图二首 其二
陈克（宋代）

残红通白及时开，不费君王羯鼓催。玉笛重拈天一笑，外边蜂蝶等闲来。
赋桂隐用王从周
史弥宁（宋代）

诗禅在在谈风月，未抵江西龙象窟。尔来结习莲社丛，谁欤超出行辈中。

我知桂隐传衣处，玄机参透涪仙句。萧萧吟鬓天风吹，有酒唤客斟酌之。

渠伊放浪真达者，诗成醉卧清阴下。只恐香名吹上天，不容花底长陶然。
将归涂口宿郁林寺道玄上人院二首 其一
许浑（唐代）

西岩一磬长，僧起树苍苍。开殿洒寒水，诵经焚晚香。

竹风云渐散，杉露月犹光。无复重来此，归舟凌夕阳。
次韵天官韩尚书七月十八日风雨中观潮予内直
周必大（宋代）

大笔真能挟风雨，小才何敢助涓埃。
古今奇观须秋半，好约重衔伯雅杯。
偈颂二百零五首
释正觉（宋代）

溶溶曳曳山上云，潺潺湲湲山下水。
试问其间云水人，更於何处求诸己。
中秋夜雨
韦骧（宋代）

秋色中分夜气清，月华今夕最澄明。如何骤雨横来势，不徇高澄倚望情。

桂子飘零无处觅，烛花煇燄为时生。莫辞尽醉酬佳节，犹觊馀光接晓晴。
渔阳有怀于鳞却寄 其二
王世贞（明代）

莫问除书意，风尘彼一时。折腰君自若，鞅掌我何辞。

客计深怜晚，诗名未易卑。吴门耦耕地，烽火受人疑。
尧卿兄改官升朝作诗纪贺三首 其二
葛胜仲（宋代）

冷不迁官似子云，但知谋道不谋身。文高书局恩华旧，秩改朝班庆自新。

此去功名应自致，从来力命固相因。荣涂万里通无碍，峻陟行看奉帝纶。
晓出祥符趋府
黄庭坚（宋代）

朝霞藻绘舜衣裳，天碧山青认赭黄。
忆得御炉烟直下，紫宸辞罢过宫廊。
又依韵和吴枢密上史馆王相公西府偶成
王珪（宋代）

潭潭相对府中居，见说论交二纪余。
喜赐御花新燕后，忆乘天马并游初。
公期异日还伊水，我合穷年老石渠，
早晚相从挂双绂，午桥春雨看园蔬。
挽弟经可
李应兰（明代）

勋名应拟汉平阳，历尽风尘鬓未霜。瀛海天高遥倚剑，潞河秋冷泛归航。

梦听残雨伤春草，愁断悲风起白杨。却爱一经遗业在，悯纶他日有辉光。
春日田园杂兴
陈尧道（宋代）

化日村田乐，春风耕织园。
秧肥科斗动，桑暗鹁鸠呼。
罢社翁分胙，占簪媪得符。
傍花随柳处，此事不开吾。
乘舟中述怀
赵奉（宋代）

醉中忽忽到吴头，怀见金陵却倦游。不逐波流赴沧海，挽兹神水上中洲。
清晓
喻汝砺（宋代）

杳杳天宇凉，月坠星亦稀。朝晖下檐隙，远色开林扉。

寂坐无物役，隐几或在斯。旷焉耳目清，拟觉形神归。

溷世迹若近，抱冲心独微。故殿经几年，何人所摹规。

当时亦姱嫭，作者良已罢。快意取一好，于身亮何私。

不知壮观地，徒使来者悲。坐顷又成昔，安知今是非。
赋得荆山玉示王汝存
佘翔（明代）

荆山一望气嶙峋，玉韫山中泣鬼神。莫怪陵阳当日泪，即今抱璞献何人。
偈颂五十一首
释道冲（宋代）

天童用底，来育王用不著。
育王用底，归天童用不著。
用不著处用有馀，一箭双雕随手落。
题徐次游通判小隐堂二首 其一
刘一止（宋代）

遮藏得到中兴日，觞咏仍陪小隐仙。曲径画栏春几许，竹花人月四婵娟。
题四兄茂安藏春园
范浚（宋代）

春入名园何处寻，东风引步上岖嵚。平凝四面云岚合，曲折一丘花木深。

碧草华滋迷绝径，绿萝阴影护芳林。韶光向此知归处，长与先生供醉吟。
三月三日泊虞山下步寻等慈师不遇
程嘉燧（明代）

草堂寂历自禅居，山下春光正祓除。
邻犬人归纤月后，木鱼风落妙香初。
萧疏远岫云林画，映带清流内史书。
乘兴寻师相赏处，笔床经案独踌躇。
句
周师成（宋代）

黄芦花白月无赖，乌桕叶红秋可怜。
送李泾州审言二首
梅尧臣（宋代）

汉家旧日回中路，天子新除太守行。
牙将握刀趋远驿，羌人下马拜高旌。
云间白草开边陇，山上朱楼压郡城。
勇脱区区簿书内，壮心应欲请长缨。
秋后二首
徐文卿（宋代）

种豆山园中，土瘠豆不实。
攟收能几何，倚杖三叹息。
况此山下田，旱久苗叶赤。
无豆尚犹可，无禾孰供食。
已孤丰稔望，徒费耘耕力。
官吏更索租，真尔从何出。
咏梅五十首呈史尚书
释绍嵩（宋代）

手种疏梅已发妍，今年春色胜常年。
一枝清峭临荒岸，输与渔人系钓船。
岑崎山
朱素（宋代）

小洞隐遥岑，松萝翠复阴。游人曾到不，方信白云深。
三用韵
何梦桂（宋代）

何年铸铜柱，请为问伏波。
蓟子去不远，金狄谁再摩。
世变落莽渺，吾意成蹉跎。
盗跖饫肝脍，孔圣厄弦歌，
祸福吾欲问，当世无史鮀。
问天天匪高，只恐民听讹。
形骸天委质，性命天委和。
吾固闻诸天，如何复如何。
送行
苏庠（宋代）

语别既不易，况与子同生。如何携手好，忽作千里行。
偈颂七十六首
释师范（宋代）

去年不在家，虚过重阳节。
今年既在家，须要强施设。
淡水煮冬瓜，真个滋味别。
不知滋味者，却似嚼生铁。
黄河夜泊
康从理（明代）

燕云朔雪路千重，飞藿关河岁暮踪。
日落帆樯随雁骛，夜寒衾枕傍鱼龙。
乡书寂寞天涯泪，客鬓萧骚镜里容。
断岸蒹葭风雨急，一灯孤影听疏钟。
夜坐
周密（宋代）

豆花篱落候虫鸣，斜月分秋到研屏。露滴斜河凉不寐，自将莲漏验中星。
王清叔舍人玉寒堂
高似孙（宋代）

只为襟怀别，全然少俗埃。
山林非细事，天地有奇才。
泉石皆经画，松梅不妄栽。
何销嵩洛去，嵩洛在天台。
拟西北有高楼
吴泳（宋代）

高楼何岧峣，一柱西北隅。横当子午道，峻直参井墟。

曲琼卷飞霞，俨俨仙人居。上通三重阶，下荫十二衢。

傍楼玉箫女，织翠纷华裾。仙人顾之笑，授以青琅书。

溯言欲从之，媒拙而理疏。丹梯目成久，须凭大垂手。
返魂梅次苏藉韵 其二
陈克（宋代）

花开莫奏伤心曲，花落休矜称面妆。只忆梦为蝴蝶去，香云密处有春光。
壮士行
郑以庠（清代）

飒飒秋风剑气腥，满腔热血洒沧溟。平生早作封侯想，誓斩楼兰照汗青。
沁园春 赠损庵人静
李道纯（元代）

九转工夫，三元造化，百日立基。便打扑精神，存决定志，掀翻妄便，绝断狐疑。剔起眉毛，放开心地，物物头头一笔挥。行功处，便横拖斗柄，倒斡＊玑。为中会取无为。个个有、中间有最奇。到恍惚之间，窈冥之际，守之即妄，纵又成非。不守不忘，不收不纵，勘这存存存底谁。只恁麽，持六阳数足，抱个蟾儿。
履道居三首
白居易（唐代）

莫嫌地窄林亭小，莫厌贫家活计微。

大有高门锁宽宅，主人到老不曾归。

东里素帷犹未彻，南邻丹旐又新悬。

衡门蜗舍自惭愧，收得身来已五年。

世事平分众所知，何尝苦乐不相随。

唯馀耽酒狂歌客，只有乐时无苦时。
次韵因上人晚菊简魏定父
王之道（宋代）

介寿诚有取，无问人所宜。
君看菊花潭，事见桃源诗。
东坡百世士，敢比流俗知。
相逢勿相失，不醉欲何时。
杂感六首 其四
梅鼎祚（明代）

物兴常于会，至至各有宜。女魃非北御，应龙安可为。

炎德履嬴闰，重华嗣尧衰。共工遇其敌，一怒绝地维。
行香子 隐居
张夏（清代）

才背城隅。便似山居。矮墙头、黄石青榆。当门税地，农圃随余。

种一庭花，一林竹，一池鱼。

愁历崎岖。守分何如。未秋风、先忆莼鲈。晚灯时了，还坐吾庐。

对满窗月，满壶酒，满床书。
赠胡端本显伯教谕二首
方回（元代）

芙蓉岭外矮窗开，夜读灯从祖父来。
四海八荒□□□，□山一父绝尘埃。
生涯晚节香黄菊，世德清阴映绿槐。
□□仲车教乡里，何时除目下行台。
寄林石田老友
顾逢（宋代）

西湖惟二老，乍别更伤情。
诗与何人说，酒无知己倾。
病躯添药债，夜影对灯檠。
喜有僧相访，门前日送迎。
重入山寄木公二首 其二
释函可（明代）

尘世青山隔几何，高人只可一来过。不知老衲修何福，随意烟岚日夜多。
听转庵弹琴
许及之（宋代）

竞春人去客苔侵，喜对安仁理玉琴。百尺游丝非助我，一声啼鴂是知音。

湘桃作意红兼白，碧柳随宜浅更深。昨日胭脂今日雪，可怜墙角两来禽。
池口舟中见九华山
周浈（明代）

贞履无素期，劳生意恒窘。
谁云戒戎路，曾是返初隐。
水宿淹长晷，山行阻修畛。
缥缈对雄标，巑岏发奇蕴。
岩回气如焚，峰去势犹引。
刻削冠青莲，雕镂矗丹笋。
嵁霞上斑剥，石乳下閟硱。
山鬼从文狸，渊灵闷玄蜃。
眷言志藜藿，未遂采芝菌。
即事情已悲，怀贤迹俱泯。
潜吴愧梅福，去汶羞闵损。
人德险未夷，天道明可准。
皋兰岂徒歇，岩桂芳未陨。
岁暮山中人，结言候归轸。
红玉谁家女四首
刘敞（宋代）

红玉谁家女，双曈如水流。映花看汉使，不觉坠搔头。
饮朱秉庵宅送少白归华容
程莲（清代）

归舟重过我，杯酒复觞君。白雨昏天末，红炉暖夜分。

来从茅口路，去卧洞庭云。别后还相忆，翘望到日曛。
鹧鸪天·重九席上再赋
辛弃疾（宋代）

有甚闲愁可皱眉。老怀无绪自伤悲。百年旋逐花阴转，万事长看鬓发知。
溪上枕，竹间棋。怕寻酒伴懒吟诗。十分筋力夸强健，只比年时病起时。
移竹
程俱（宋代）

寓目无清致，兴怀要此君。影移千亩月，枝散五湖云。

凤实和筠得，龙苞带箨分。伤根同柏大，剪叶异芝焚。

拔筱衣沾粉，连鞭藓破纹。虚心宁择地，直节任离群。

但欲通三径，何须比万军。凛然真玉立，蔓草即堪耘。
戏赠席上侍人
黄裳（宋代）

遮藏不得鬓边霜，空忆扬州一觉长。不学牧之狂可笑，紫云宜赠紫微郎。
徐道士水墨屏 其三
白玉蟾（宋代）

乱山草斜出，危冈竹倒悬。人家春树里，山色夕阳边。
赴辟利台吕少蒙运判以诗回赠依韵谢之
冯山（宋代）

随和箧笥号藏珍，物理求多渐失真。骐骥已胜千里足，鹪鹩才寄一枝身。

自怜蹭蹬居前秕，岂意蹉跎接后尘。穷达圣贤知有分，不同非望泽中人。
甲辰四月二十五日过西宫谒别韩治书公衡
郑潜（明代）

舆疾出城西，仰天发长啸。山川莽回互，云物相炳耀。

薰风涤烦莽，旭日明远照。人生独何为，薄俗畏讥诮。

昨日长男归，悲极还一笑。连年遭乱离，辛苦遁边徼。

折肱指欲堕，忍死事忠孝。三子在目前，宁论贤不肖。

苟遂骨肉欢，焉能羡华要。道经神仙宫，霜威宿廊庙。

劲节高抗云，雄文远垂教。再拜韩荆州，微公孰同调。
公余对竹
王禹偁（宋代）

冠褐飘飘户退公，引吟留坐一丛丛。
买添幽景浑无价，洗却繁阴别有风。
曾任雪欺终古绿，也从桃映暂时红。
此君合是吾庐物，会种婵娟伴钓翁。
崔象之过西轩以诗见贶依韵答赋
韩维（宋代）

春阳入我圃，窗户弄喧景。
幽池明可鉴，翠竹列如屏。
折枯呈紫茎，掊坟见红颖。
端居阅时序，人事谢参省。
生才不济世，不如守闾井。
聊慕庄氏说，处阴以休影。
兴来读我书，兴尽煮吾茗。
崔侯乃同好，每见辄自警。
守道心常晏，感时叹屡永。
边隅事未宁，豪俊当驰骋。
西麾覆妖巢，北指断凶颈。
既非二者任，且复安吾静。
关山月
司空曙（唐代）

苍茫明月上，夜久光如积。野幕冷胡霜，关楼宿边客。

陇头秋露暗，碛外寒沙白。唯有故乡人，沾裳此闻笛。
一斛珠
张抡（宋代）

流光转毂。鸟飞兔走争相逐。火云方见奇峰簇。飒飒西风，惊堕井梧绿。
隙驹莫叹年华速。新凉且喜消炎酷。休将闲事萦心曲。红滴真珠，初醡玉醅熟。
屋角丹枫
姜特立（宋代）

金行肃物欲功成，一夜江枫点翠屏。
不是天公爱红叶，要驱小隐入丹青。
诗似来石门风少野
陈著（宋代）

出林危世是亨途，道眼相逢菜味腴。
愈契大颠非为佛，坡知老印本来儒。
携晴雪瀑藤花路，话旧青镫柏子庐。
万事已抛松枕外，不妨姓字落江湖。
失调名
李彭老（宋代）

暗雨敲花，柔风过柳。
李夫人墓
赵秉文（金朝）

夫人临诀时，掩面羞人主。空馀返魂香，默默不得语。

千秋百岁后，粉黛化为土。一笑不成妍，春风花自舞。
别辛渐
王昌龄（唐代）

别馆萧条风雨寒，扁舟月色渡江看。

酒酣不识关西道，却望春江云尚残。
九日登赤壁
刘逢源（明代）

九日至黄州，欣然独西笑。赤壁落吾手，于焉恣游眺。

一杖陵层崖，划然发长啸。把酒呼鱼龙，踞石登虎豹。

小亭遗像在，长髯侧乌帽。卓哉东坡叟，煜煜神光照。

群儿戏弄兵，蚁斗何足道。想公吊古心，还为后人吊。

鹤影落寒空，笛声来远棹。杖策下荒岑，江烟起渔灶。
睡起
陆游（宋代）

深闭重门谢簿书，日长添得睡工夫。
水纹竹簟凉如洗，云碧纱工薄欲无。
半吐山榴看著子，新来梁燕见将雏。
梦回茗碗聊须把，自扫桐阴置瓦炉。
即日
李商隐（唐代）

桂林闻旧说，曾不异炎方。山响匡床语，花飘度腊香。

几时逢雁足，著处断猿肠。独抚青青桂，临城忆雪霜。
古薄命
何准道（明代）

对镜空怜百媚妆，闲拈红叶自悲伤。书残锦字人千里，捣尽清砧泪几行。

豆蔻暗香凝宝瑟，鸳鸯春梦冷银床。深宵倚遍栏干月，萧瑟秋风入画堂。
再题周处士山居
吴芾（宋代）

山锁烟萝自古青，更临绝顶敞帘楹。
前瞻江气连云起，回顾湖光照日明。
坐久已惊毛骨爽，归来犹觉梦魂清。
从今便拟休官去，梦伴幽人度此生。
闲驱小队出城闉，春色三分已二分。
到处有花浑灼炮，望中无木不欣欣。
故池尚想玄晖宅，荒划空悲太白坟。
满目青山谁是主，独输高士卧烟云。
赠卢次夔
叶适（宋代）

家住东郊深，能诗人共寻。
冰梭间道锦，玉轸断文琴。
城漏宵添滴，窗花昼减阴。
新凉白头句，清甚费悲吟。
十六观经颂·下品下生
释遵式（宋代）

有作五逆十恶业，应堕地狱受诸苦。
临终遇劝念弥陀，决定超生于彼土。
更漏子（借陈君俞韵）
李之仪（宋代）

暑方烦，人似愠。怅望林泉幽峻。情会处，景偏表。心清闻妙香。

宝幢低，金锁碎。竹影桐阴窗外。新事旧，旧愁新。空嗟不见人。
至喜亭
李石（宋代）

归路巴人处处逢，巴人舟楫语音同。
雪霜寒谷残年后，云雨阳台昨梦空。
沙水清有延月白，峡林香欲试春红。
饭山虽瘦无奇语，至喜亭中著醉翁。
漩口
洪咨夔（宋代）

秃山束纡江，寸土无平田。
麦登粟事起，竟岁相周旋。
抉犁荦确间，并驱从两犍。
雨犍力不齐，手胼後者鞭。
日暮鞭更急，轭促肩领穿。
归来茅屋下，抚牛涕泗涟。
一饱勿易得，奈此官租钱！
岳阳楼观洞庭
石赓（宋代）

洞庭白波如雪山，九月颠风初作寒。
乾坤荡活漫无际，岳阳楼中方好看。
居人习惯占天色，短艇高樯绝行迹。
一点君山乍有无，鱼龙作坏三闾宅。
楼上观湖壮思生，巴陵酒熟香出瓶。
倾壶快饮为君尽，醉杀谪仙诗始成。
二年持节临荆部，扁舟此地常来去。
今日凭高觉胆惊，归欢莫与风涛过。
南剑水阁
华岳（宋代）

欲向津头问镆铘，一潭秋水漫烟霞。
画屏对客景藏景，芳树压溪花照花。
有策廷争惭贾谊，无功庙食笑张华。
夜深霹雳轰双剑，惊起延平十万家。
谢康侍郎送来
甄龙友（宋代）

折腰乡里愧陶潜，五斗黄陈饭莫嫌。
一介古来难取与，先生伤惠我伤廉。
寄牟畅圃
邹儒（清代）

白发生青镜，闲居幽兴饶。春潮不满岸，夜雨忽平桥。

偶醉辄中圣，长歌或近骚。故人成久别，花发拟相招。
春日偕徐萼楼登覆酒山
卞瑛（清代）

踟躅登高望，春光处处同。松连山径绿，花出杏村红。

古跸浮云外，新莺细雨中。随君同缓步，何必太匆匆。
喜迁莺 琼台长至，和梦窗冬分人别韵
朱祖谋（清代）

沧洲程别。正冻涩酒怀，稀逢南雪，谯角宵长，客衫春瘦，金线绣雪都绝。

倦拥蠹签叶乱，自听黎讴箫节。恨两鬓，是清霜新点，繁枝羞折。

南越。梅讯渺，帐底暗香，愁与青镫结。多事东风，天涯容易，轻送琯葭声噎。

甚时斗槎回泛，心剪柔波春阔。寻梦去，怕离烟遮尽，沙边黄月。
燕山亭·芜湖雨夜过朱草衣旧宅
吴敬梓（清代）

川后停波，屏翳送寒，摇荡澄江青雾。桥外数椽，藓蚀苔殷，映带柳塘花捂。燕子归来，知认否、当年谁主。无语。衔落蕊迎风，缭垣低度。
怊怅孤客凄清，听瑟瑟萧萧，夜窗声苦。梁市阮厨，烛掩香销，知他故人何处。他日相逢，难说尽、别离情绪。思汝。同听者、半宵春雨。
杂咏下 萤
洪适（宋代）

得夜不韬藏，飞星乱草塘。都缘光影误，无路出书囊。
三月四日骤煖
范成大（宋代）

日脚融晴晚气暄，睡馀初觉薄罗便。如何柳絮沾泥处，煖似槐阴转午天。
韩尚书南涧公之从弟德文为东广常平上幕丙寅八月上旬护印迎 其三
曾丰（宋代）

山乡仍水国，玉露更金风。置印龟𪓘上，扬鞭马首东。

勤渠莲幕客，款曲绣衣翁。言我坐诗累，至今依旧穷。
玉岩
陈宗礼（宋代）

山蹊屈曲石玲珑，今古游人兴不穷。
一一圆明人不识，却寻石□任中通。
夜坐二首
刘克庄（宋代）

并拥三重絮，犹新二尺檠。
屋高先见月，城远忽闻更。
藜杖光芒歇，茅柴力量轻。
若非檐铁响，淡杀老书生。
赵香台
陈天麟（宋代）

佳木寄深坞，自与春有期。
幽姿谁复省，轩轩颇矜持。
真赏偿已逢，清香袭人衣。
士为知已死，此语良不欺。
芸隐提管诗来依韵奉答
陈起（宋代）

我诗如折桐，经霜为一空。
尚可亲时髦，托根日华宫。
莫谓背于时，会在春风中。
小雨洒清明，又是一番红。
挽张全真诗二首 其一
张嵲（宋代）

辱遇本非因绍介，登门不谓便无期。倾心问及言犹在，投贽书成事已悲。

作镇方甘建邺水，惜贤尤在中兴时。伤心无复咨疑事，还似当年徐孺碑。
挽实斋刘尚书
王义山（宋代）

节麾仍帅阃，三道福星临。
政澈寒潭底，人行明镜心。
船中不留月，童背也无琴。
谁憩甘棠下，无穷蔽芾阴。
玉山道中
杨万里（宋代）

村北村南水响齐，巷头巷尾树阴低。
青山自负无尘色，尽日殷勤照碧溪。
元日寄成父四首
赵蕃（宋代）

冒晨造谒愧悠悠，残客不来门更幽。
邂逅行人觅花看，春风已属杏梢头。
萧文学山池宴集
独孤及（唐代）

檀栾千亩绿，知是辟疆园。远岫当庭户，诸花覆水源。

主人邀尽醉，林鸟助狂言。莫问愁多少，今皆付酒樽。
偶疾未平不得预龙蟠之游辄成诗以迓还旆
韦骧（宋代）

小城春物已阑珊，病肺朝来强自宽。疲苶未堪随骥尾，高明空想到龙蟠。

日烘栏楯花枝卧，风滚阶除柳絮团。索笔题诗待回驭，肯将尘语累清欢。
和
祖无择（宋代）

九十日春今日尽，送春何况我偏知。
后期应在经残腊，重探梅开雪里枝。
与毛茶干赵司法游东湖四首
任希夷（宋代）

野迥尘襟豁，湖平望眼宽。
山蹊新雪涧，木叶半霜乾。
岁晚成三友，清游集四难。
乐哉忘尔汝，臭味本芝兰。
消夏九咏选六 声声慢 其六 山亭眺雨
袁绶（清代）

雾羃檐牙，云堆屋角，苔痕绿满闲庭。乍密旋疏，无端又复盆倾。

新凉暗消溽暑，泛方塘、泡影晶莹。风过处，听竹敲清响，荷戛繁声。

那更萧萧飒飒，搅柔肠欲碎，愁损双成。水态山容，微茫望不分明。

遥峰瀑飞银练，映◇烟、一塔伶俜。凭画槛，盼何时、来眺晚晴。
刘仙岩
吕愿中（宋代）

平明小队出郊墟，尽日登临据隼旟。
闻道仙人尸解去，尚应犹学世间书。
调笑（破子）
曾慥（宋代）

花好。被花恼。庭下嫣然如巧笑。曾教健步移根到。各是一般奇妙。赏心乐事知多少。乱插繁华晴昊。

酒美。直无比。小瓮新醅浮玉蚁。空传乌氏并程氏。不数云安麹来。十花更互来相对。常伴先生沉醉。
避盗泊舟武康远光亭下与同行分和杜工部诗伤
范浚（宋代）

带郭人烟少，通村径路微。
水光浮栋宇，野色动窗扉。
小树无重数，前山不合围。
艰危邻虎窟，奔迫诡牛衣。
白舫意何适，丹枫看即稀。
西园小茅屋，知复几时归。
送崔少蓬南归五首
洪咨夔（宋代）

美官谁不爱，所贵以道得。
道足以得之，有底去尤力。
祥麟快掣锁，玄鹤不受弋。
此意关重轻，当有识者识。
支提禅寺
王平国（宋代）

群峰翠拥古禅关，夹道松篁五月寒。
欲识天冠真隐处，白云深锁紫金坛。
鹧鸪天 其三
史达祖（宋代）

搭柳阑干倚伫频。杏帘胡蝶绣床春。十年花骨东风泪，几点螺床素壁尘。

箫外月，梦中云。秦楼楚殿可怜身。新愁换尽风流性，偏恨鸳鸯不念人。
耕织叹
赵汝鐩（宋代）

春催农工动阡陌，耕犁纷纭牛背血。
种莳已遍复耘耔，久晴渴雨车声发。
往来逻视晓夕忙，香穗垂头秋登场。
一年苦辛今幸熟，壮儿健妇争扫仓。
官输私负索交至，勺合不留但糠秕。
我腹不饱饱他人，终日茅檐愁饿死。
空心潭
张着（明代）

山寺无僧涧道疑，华亭零落已多时。空潭云动蛟龙影，老树霜催虎豹姿。

漫拟稽阴成列坐，那同历下遍题诗。明年此地重相忆，石上梅花雪满枝。
大人奉使代藩期逝未返以诗纪怀 其十
魏学洢（明代）

匪我关心极，其如期逝何。日偏归路短，愁与客程多。

稚弟几回望，亲朋数遍过。度来应咫尺，尊酒共婆娑。
次曾景建红泉碧涧韵 其二
赵汝谈（宋代）

石不能言语，云如过去身。意求虽彷佛，事往或湮沦。

洞壑龙离隐，池塘草得春。山民忽惊避，吾此岸乌巾。
和梦龄十月朔日书怀
王十朋（宋代）

岁事遽如许，玄冥威欲伸。地炉犹未火，客坐况无茵。

日短惊瞻昴，天寒怯报寅。尤怜对床弟，尚与短檠亲。
严维石端研诗
释文珦（宋代）

端溪下岩石，缒凿出重渊。
温泽非人力，精华得自然。
龙涎紫霞聚，鵒眼碧光圆。
玉德终无变，斯文万古传。
南坡杂诗 其五 亭前栽柳
虞俦（宋代）

靖节门前尽日垂，清风千载意谁知。折腰五斗非吾事，惭愧轻儇一小儿。
谢余子京骧惠诗
陈藻（宋代）

远来无物示拳拳，到老生涯尚阙然。
坐久但贪情话好，又勤鸡黍纲囊钱。
无题和李商隐韵 其四
何乔新（明代）

缓步西厢待月来，笑声何处殷春雷。楼中盼盼啼偏苦，画里真真唤不回。

鼓罢冰弦添别恨，织成锦字惜多才。妾身浑似庭前草，几度东风几度灰。
赠永崇李将军充襄阳制置使
李洞（唐代）

拜官门外发辉光，宿卫阴符注几行。行处近天龙尾滑，

猎时陪帝马鬃香。九城王气生旗队，万里寒风入箭疮。

从此浩然声价歇，武中还有李襄阳。
渑池驿舍用苑极之郎中韵
刘铎（宋代）

惯从鞍马作生涯，宿处依依认是家。炉火相看衣袖暖，盘餐未办驿厨哗。

淹留岁月头如雪，汩没风尘眼更花。永夜如何得消遣，新诗吟罢自煎茶。
【越调】柳营曲　赏春
吴西逸（元代）

花艳冶，柳欹斜，粉墙低画楼人困也。庭院星列，罗绮云叠，簇簇闹蜂蝶。
紫霞杯我辈豪侠，绿云鬟仕女奇绝。乌丝栏看醉草，红牙板唱声揭。别，同载七
香车。　避暑偶成
共翠娥，酌金波，湖上晚风摇芰荷。丝管情多，帘幕凉过，暑气尽消磨。扇
停风几缕柔歌，袜凌波一掬香罗。醉魂偏浩荡，诗兴费吟哦。睃，老子正婆娑。　秋闺
笼太纤，拜银蟾，恰团圆几时云又掩。尘淡妆奁，风透朱帘，无语望雕檐。
博山炉香冷慵添。阳春曲唱和难タ。新凉开扇影，清恨蹙眉尖。嫌，何处可消淹？
宿紫微
王十朋（宋代）

高柳何人舍，孤灯此夜舟。遥从白帝去，少为紫微留。
唐多令 夏日村居
吴尚憙（清代）

独倚小明窗。垂帘纳晚凉。爱桐阴、一片斜阳。碧沼风荷消倦意，抛翠黛、懒成妆。

弹指惜流光。匆匆岁月忙。便村居、幽僻山庄。闲拨玉炉焚宝篆，风过处、兴偏长。
贤者之孝二百四十首·蓼莪孝子
林同（宋代）

莫遂终养志，难酬罔极恩。
哀哀父母句，肠断不堪闻。
姑恶
范成大（宋代）

姑恶妇所云，恐是妇偏辞。
姑言妇恶未有之，妇言始恶未可知
姑不恶，妇不死。
与人作妇亦大难，已死人言尚如此！
眼儿媚（题苏小楼）
卓田（宋代）

丈夫只手把吴钩。能断万人头。如何铁石，打作心肺，却为花柔。

尝观项籍并刘季，一怒世人愁。只因撞着，虞姬戚氏，豪杰都休。
至论吟
邵雍（宋代）

民于万物已称珍，圣向民中更出群。
介石不疑何尽日，知几何患未如神。
若无刚果难成善，既有精明又贵纯。
祸福兆时皆有渐，不由天地只由人。
幽逼诗四首
萧绎（南北朝）

南风且绝唱，西陵最可悲。今日还蒿里，终非封禅时。
梦游庐山得句醒后成之
伊朝栋（清代）

碧峰杰出南斗旁，敷浅原边曾一望。别来廿年忽萦梦，匡君招我采芝洞。

我时手携绿玉筇，脚底踏破云千里。虽无泠然御风术，济胜尚能登矹硉。

庐山之高兮，高如上青天。上有九叠青冥之巘崿，下有九支缭绕之长川。

水帘迷旧谷，瀑布寻开先。何人身立箕尾上，手挈银河倒泻青峰巅。

天风飘荡吹不断，江月空濛照愈鲜。千岩万嶂数名胜，回崖沓嶂适幽兴。

简寂庵空落照来，渊明醉石霞高映。青葱佳荫竹树多，参天松柏缠女萝。

草堂尚见苔满砌，墨池犹想烟笼波。莲白睹龟游，杏红遣虎守。

鹿祁祁以成群，鸟嘤嘤而求友。五老云深三秀馥，瑶草琪花任人取。

庐山之高兮，高不数五岳。盛唐天柱如儿孙，七泽五湖似杯杓。

指白马于吴阊，小朱方之城郭。扪参拍井无寻尺，俯见卢敖升碧落。

松根有仙坐赌棋，橘中藏叟欢留博。欲求驻景方，赠我长生药。

还精补脑炼金骨，虬鸾游戏千春乐。吁嗟乎，人生乐事本有涯，梦魂犹靳酣烟霞。

一觉仙山比幻景，松筠猿鹤何之耶。古来万事皆如此，蝴蝶华胥皆梦耳。

匡君匡君途已熟，从今夜夜梦应续。数椽真欲结峰麓，中有藏书堪借读，身闲长抱白云宿。
阻风还泊旧浦
陈舜俞（宋代）

已作淹留计，行舻岂恨迟。
却投前浦宿，还似始来时。
寥泬鲈乡远，飘零鹤发悲。
犹欣有隐者，度景覆残棋。
次韵春日事
王安石（宋代）

人间尚有薄寒侵，和气先薰草树心。
丹白自分齐破蕾，青黄相向欲交阴。
潺潺嫩水生幽谷，漠漠轻烟动远林。
病得一官随太守，班春无助愧周任。
和靖州判官陈子从山水图十韵·重湖汎月
魏了翁（宋代）

水月皆内景，入秋倍清晖。
世无善观者，滔滔吾谁归。
致政沈通直 其二
孙觌（宋代）

小隐疏三径，浮荣寓一沤。岁阴驹隙过，文采豹皮留。

不踏邯郸道，聊追汗漫游。菟裘应好在，千载寄风流。
奉和鲁望寒日古人名一绝
皮日休（唐代）

北顾欢游悲沈宋，南徐陵寝叹齐梁。

水边韶景无穷柳，寒被江淹一半黄。
次韵蔡资政答朱寺丞惠千叶桃花菊
苏颂（宋代）

分得秾华质，依然苦薏香。繁红如上苑，密蕊胜南阳。

不用寻根叶，须留过雪霜。殷勤送东阁，聊荐百年觞。
章台柳
周密（宋代）

章华台外千株柳，翠影如云照碧天。霜叶露条应剪尽，可怜愁杀树头蝉。
桐轩
王祖昌（清代）

半牖梧桐影，山月何皎洁。寒光流小轩，满地白如雪。

美人隔千里，此夕应愁绝。
送赵永贞改丞德化县以万水千山路孤舟几日程为韵 其八
凌云翰（元代）

舟行何遥遥，南风飏旗尾。江上无杂花，青青尽芦苇。

于时潮已平，波动日光炜。中流双舻鸣，爱此儿郎伟。

饯行岂无诗，成章愧其斐。会看展骥足，如公信无几。
意不求如
晃逈（宋代）

风花荣落速，水月净明深。
物物观天理，资吾入道心。
念奴娇·扁舟夜泛
王自中（宋代）

扁舟夜泛，向子陵台下，偃帆收橹。水阔风摇舟不定。依约月华橹吐。细酌清泉，痛浇尘臆，唤起先生语。当年纶钓，为谁高卧烟渚。还念古往今来，功名可共，能几人光武。一旦星文惊四海，从此故人何许。到底轩裳，不如蓑笠，久矣心相与。天低云淡，浩然吾欲高举。
送冯贯道赴行在二首 其二
冯时行（宋代）

儒雅风流总不如，烝髦久合下旌车。黄堂报政瓜初及，宣室倾贤席已虚。

楚树迎船春去尽，吴莲傍桨雨收馀。留连物色题诗里，健步传呼有峻除。
佺上人游方
薛嵎（宋代）

燕鸿来去尽，萧索此时心。
杖锡投何寺，风霜别故林。
夜床煨叶炎，朝谷应樵音。
往往长松下，看山坐独吟。
初秋夜赋二首 其二
陆游（宋代）

炎熇犹末伏，清绝忽新秋。露气房栊冷，砧声岁月遒。

悲蛩草根语，孤磷竹间流。闻道河南北，飞蝗暗百州。
寄郑谷
王贞白（唐代）

五百首新诗，缄封寄去时。只凭夫子鉴，不要俗人知。

火鼠重收布，冰蚕乍吐丝。直须天上手，裁作领巾披。
闺怨一百首次孙西庵原韵 其五十九
郭辅畿（明代）

紫罗麝冷小香囊，云鬓眼多亦减光。一朵千金呼不惜，文章偏博探花郎。
某已被旨移蔡贼起旁郡未果进发今日上城部分民兵阅视战舰口号五首 其二
韩驹（宋代）

病守虽闲鬓未苍，尚能谈笑坐胡床。指挥一扫妖氛尽，便自关山向汝阳。
真定隆兴寺礼大佛
弘历（清代）

真定大佛夙所闻，调御丈夫天人尊。礼遍文殊不见法，便道因之一入门。

权城南望亘埤堄，香阁遥见高横云。龙腾故苑寻霸业，狮吼初地礼法轮。

缭垣拓落据垲址，佛楼穹窿切迥旻。曲廊延袤下无地，丰碑插笏何纷纭。

岂能一一辨氏代，开皇开宝依稀分。吉祥云里瞻相好，五髻千臂悬星辰。

金容满月白毫彩，庄严具足威且神。其高丈六复丈六，有如量顶无边身。

我闻虚空泯边际，孰非佛相徒是云。须弥非大芥非小，目迷五色心犹尘。

隋创唐修成往迹，墨胎今尚传将军。后周辟异意本吝，铸泉岂复今犹存。

宋祖重造称功德，悉擅未识六度真。阇黎荒唐讵宜信，铜出眢井传俗论。

佞则不可毁何必，操戈聚颂难具陈。凭栏聊且纵远目，小阳景物方如春。
次韵王定国南迁回见寄
苏轼（宋代）

土晕铜花蚀秋水，要须悍石相砻砥。
十年冰蘖战膏粱，万里烟波濯纨绮。
归来诗思转清激，百丈空潭数鲂鲤。
逝将桂浦撷兰荪，不记槐堂收剑履。
却思庾岭今何在，更说彭城真梦耳。
（来诗述彭城旧游。
）君知先竭是甘井，我愿得全如苦李。
妄心不复九回肠，至道终当三洗髓。
广陵阳羡何足较，（余买田阳羡，来诗以为不如广陵。
）只有无何真我里。
乐全老子今禅伯，（谓张安道也，定国其婿。
）掣电机锋不容拟。
心通岂复问云何，印可聊须答如是。
相逢为我话留滞，桃花春涨孤舟起。
句
裴愈（宋代）

杨柳影疏秋霁月，梧桐叶坠夕阳天。
久雨
汪若楫（宋代）

连连春雨几黄昏，溪岸人家水近门。
借部人家水曾落，竹林枝上看风痕。
田家 其六
华岳（宋代）

村獒奋迅出篱笆，欲吠还休唤可拿。
不是忘机太驯狎，那回曾宿那人家。
赠静斋赵使君淮
俞德邻（宋代）

两翁今古妙经纶，续续家声属后昆。黑发珥貂依日月，金羁络马半乾坤。

千年带砺河山在，一脉诗书礼乐存。我本信庵门下士，祇今弹铗向谁门。
次韵盖郎中率郭郎中休官二首
黄庭坚（宋代）

仕路风波双白发，闲曹笑傲两诗流。
故人相见白青眼，新贵即诗多黑头。
桃叶柳花明晓市，荻芽蒲笋上春洲。
定知闻健休官去，酒户家园得自由。
次韵周守游海棠溪
张嵲（宋代）

浣纱何处是，空翠隔崔嵬。
嫩绿连山暗，妖红照水开。
惜春嗟婉娩，载酒约徘徊。
莫怪胭脂湿，曾经夜雨来。
题慎郡王田盘山色图十六帧静寄山庄 其一
弘历（清代）

别业搆田盘，润挹千峰翠。陵谷因天成，轩斋稍位置。

境惟幽绝尘，心以静堪寄。披图似重历，悦此烟霞意。
春雨中偶赋
陆游（宋代）

老子年来百事慵，不妨诗课尚能供。
残花已觉胭脂淡，煮酒初尝琥珀浓。
羸病不堪连日雨，孤愁偏怯五更钟。
旧交只有乌藤在，且伴禅床莫化龙。
峡山寺
晁公迈（宋代）

地辟天分碧峡嵬，雷奔电激驾潮回。
神移古殿名犹在，石架禅房势欲摧。
璧月近依朱槛转，冰泉暗度白云来。
南游瘴国吾何恨，怀抱多从此地开。
平云阁偶作
文同（宋代）

陵阳郡事全稀少，懒守长赢半日闲。
晚后须来上高阁，就中无厌是云山。
段干木歌
佚名（先秦）

吾君好正。
段干木之敬。

吾君好忠。
段干木之隆。
平滇雅三篇 其二 湘东
陈廷敬（清代）

师渝于江，于湘之东。师如雷冯震，衡岳以攻。一夫为逆，多方则震。

播虐抗有德，我人斯奋，卒归厥命。归命伊何，衡人之灾，衡盗所家。

追奔逐北，犀甲雕戈。虎旂龙节，天威所加。帝臣如虎，帝师貙武。

烈烈旓旌，渊渊金鼓。嶷嶷绥章，啴啴戎路，莫我敢拒。

右刈武陵，左扫星沙。磨崖岣嵝，我功孔嘉。戎马晨服，候烽夕遮。

剿绝恶本，敢遗萌芽。其恃枫木，其恃辰龙。震之拔之，自西自东。

陟岭逾徼，于山于川。远招迩归，囚豪解颜。东西合师，进次于沅。

孽童日蹙，怙凶忍顽。左捣其虚，右攻其坚。载辟载韨，会于中权。

既克于沅，沅人。如日之升，如霖遇晞。以肉其枯，以勍其羸。

式歌且舞，以乐我师。南讫罗施，来迎壶浆。鸣鞞铜鼓，洗兵盘江。

彼寇舆尸，昼匿宵奔。滇人荒荼，待我于门。凡此滇功，惟天子乃成。

古者推毂，梱外以行。今者决胜，一秉庙廷。孰是遗孽，而廑睿明。

师徒浑浑，渐集于滇，惟天威式监。官臣恪守，乃获其丑。

保大定功，流声焉穷。
偈五十三首 其四十
释克勤（宋代）

丁一卓二，本分钳锤。捏聚放开，作家受用。灰头土面处，壁立千仞。

壁立千仞处，土面灰头。自然双放双收，到处为祥为瑞。

掬水月在手，弄花香满衣。
芳华楼夜宴
陆游（宋代）

射虎将军老不侯，尚能豪纵醉江楼。
笙歌杂沓娱清夜，风露高寒接素秋。
少日壮心轻玉塞，暮年幽梦堕沧洲。
人间清绝沅湘路，常笑灵均作许愁。
伤友人悼吹箫妓
杜牧（唐代）

玉箫声断没流年，满目春愁陇树烟。

艳质已随云雨散，凤楼空锁月明天。
句
李柬之（宋代）

下客抛官独自回。
建宁府宴徐意一知院乐语
高斯得（宋代）

幅巾支杖勇还乡，昨夜方开昼锦堂。
司马高风倾国慕，韩公晚锦袭人香。
已忻绿野修初服，好为丹山酹一觞。
卜夜莫嫌秋漏永，仙翁鹤骨尽康强。
芜城
李端（唐代）

昔人登此地，丘陇已前悲。今日又非昔，春风能几时。

风吹城上树，草没城边路。城里月明时，精灵自来去。
秋月
杨万里（宋代）

夜气凉於水，高斋可当楼。
古来除却月，此外更无秋。
寒入兰心劲，光随菊脚流。
惟愁清不极，清极却成愁。
贺襄阳副使节判同加章绶
徐商（唐代）

朱紫花前贺故人，兼荣此会颇关身。同年坐上联宾榻，

宗姓亭关布锦裀.晴日照旗红灼烁，韶光入队影玢璘.

芳菲解助今朝喜，嫩蕊青条满眼新。
春社
王同祖（宋代）

廉纤雾雨四山昏，寂寂茅檐半掩门。
客裹不知今日社，偶过野庙见分膰。
别仲时 其二
周孚（宋代）

当年丘壑心，皎皎秋夜月。那知蹭蹬间，秋风彫壮发。
上曾枢密
毛滂（宋代）

燕齐日暮客不旭，新丰主人岂相知。
不须买丝绣平原，不用黄金铸子期。
会当酸鹹有同好，主簿且须归祭灶。
请见临川太尉公，此语难为俗人道。
我公悦士甘如肉，万钱供客饭脱粟。
读书始堪属大事，谁论少文织薄曲。
眼看齐相不六尺，太史犹忻事鞭策。
胸中端正在眸子，岩电两瞳秋汉碧。
致君尧舜不足惊，升平本付公辈人。
西郊浓云含雨色，可胜枯槁怀阳春。
门前宾客马如蚁，谁是我公天下士。
趦趄欲进仍厚颜，纷纷无乃辽东豕。
蹇驴破帽栖尘坌，曳裾最晚空余恨。
草奏犹堪试傔人，无令归作潜夫论。
客有矜示铜雀瓦砚者赋此靳之
洪繻（清代）

呜呼，横槊奸雄骨已朽，铜雀虽存亦何有。残瓴断甋更灰尘，文人好奇空宝守。

高台当日幸不倾，汉廷刀笔无公卿。文举祢衡何处去，鹦鹉洲前恨不平。

老瞒空负文学名，祸人家国一老兵。遗台废址堪作唾，鸲之鹆之辱眼睛。

吾家所好玉带生，不然五凤年砖亦怡情。名人遗爱虽赝鼎，把玩犹胜饕餮觥。

闻说瓦出漳河底，百不一真欺墨史。奸雄作伪无不为，后人一砚胡复尔。

当年作赋开邺宫，七子献颂争趋风。岂知汉家成瓦碎，铜人露泣当涂中。

此砚流传良有数，奸人艳事非细故。临漳不见铜雀基，石工夜发高陵墓。
行潘峒诸村爱其岩壑之胜田畴之美因成小诗 其二
李光（宋代）

村落家家社酒香，杂花开尽绿阴凉。山畦是处田畴美，时有归牛带夕阳。
遣兴
喻良能（宋代）

山园近寒食，春事总芳菲。
风暖鹁鸪语，日长蝴蝶飞。
花光明醉眼，草色净尘衣。
自足家居乐，为生未觉非。
偈二首
释方会（宋代）

杨歧一句，急著眼觑。
长连床上，拈匙把箸。
车出范阳界望太行已不见
汪梦斗（宋代）

又别太行去，征衫浥泪班。仙游在北岳，骚兴满西山。

世换碧如古，云收意似閒。
金门寺中见李西台与二钱唱和四绝句，戏用其
苏轼（宋代）

平生贺老惯乘舟，骑马风前怕打头。
欲问君王乞符竹，但忧无蟹有监州。
送汤逸林入都即致汤西厓编修刘后斋都谏
王式丹（清代）

今年早热月在午，千里出门不知苦。闻君欲别饮君酒，酒酣问君向何许。

往者汗漫游长安，一峰草堂北道主。白门太史深相知，旅舍乃能致脩脯。

名人畸士纷京华，出入马蹄觅俦伍。百尺梧桐阁正开，万丈长虹气能吐。

微名得失何足论，相知所贵写肝腑。人生合散风中烟，迸泪晨星讵堪数。

归来至竟不称意，卜昼萧条守环堵。丛卉春垂三径云，老松秋亚一枝雨。

收身聊乐茗香清，顾影却惭鹿豕聚。乍提补被辞妻孥，复走长安作羁旅。

十年往事难重陈，欲归何门行踽踽。故人惟有汤与刘，青琐红兰鸾凤侣。

南州榻下好淹留，公孙阁里方延伫。计君到时夏正深，雪藕银桃胜甘乳。

易酒一斛浣头尘，提携如意蹋筵舞。余方墨守余幽忧，寂寂徒令笑邓禹。

为致两公相问讯，离绪万端凭告语。
奉和圣制寒食五七言二首
刘筠（宋代）

黍盘交荐藏烟日，丝雨微沾解禊辰。
家有秋千怜月夕，户垂杨禊庆芳春。
波浮素卵祥兰馥，垄戏名翚瑞麦新。
千里神畿多胜赏，熙熙胥会可封民。
如梦令·门外绿荫千顷
秦观（宋代）

门外绿荫千顷，
两两黄鹂相应。
睡起不胜情，
行到碧梧金井。
人静，人静，
风弄一枝花影。
寿曾大监
释善珍（宋代）

公家中朝第一人，一门兄弟皆朱轮。
公材吏能固无敌，笔端亦自回千钧。
我生不识平津阁，晚识老监犹绝伦。
长松阅世傲雪壑，万牛回首山嶙峋。
清都梦断薄冠冕，三生髣髴贺季真。
岿然灵光独殿鲁，闲似商皓深避秦。
园林阴成钟鼓乐，风波不骇鸥鹭驯。
千卷赐书善和宅，万金买石平泉春。
古来此事总输公，六环金带何足珍。
封胡岁岁捧寿樽，蟠桃积核齐崑崙。
山行
赵蕃（宋代）

晨起雨间雪，晚行风送晴。
梅残冰玉瘦，林远画图呈。
贾客嗟长路，农夫乐早耕。
余怀独无累，徒倚待诗成。
宿刘行首家作二首
释道济（宋代）

从来诸事不相关，独有香醪真个贫。
清早若无三碗酒，怎禁门外朔风寒。
游碧沼寺
方一夔（宋代）

古寺萧萧昼闭房，我来无处觅春阳。门前绿静江湖汛，松下清春暑月凉。

空寄郭公留旧隐，愁听望帝断离肠。借君拍板都无用，看尽伶优老戏场。
送金佥宪进表分得冀北朝天
祁顺（明代）

豸史声华动百僚，鹭车才到又趍朝。闽南山色催行早，冀北风趍入望遥。

万岁声中瞻黼扆，五云深处听箫韶。悬知竣事归来日，带得甘霖下九霄。
句
刘弇（宋代）

西山崔嵬摩苍穹，秀岭巃嵷如朝宗。
午日分赋得桃印符 其二
佘翔（明代）

㡩幕凄凉夜，孤灯思不禁。为云还入梦，奔月亦何心。

气咽凤凰管，香销翡翠衾。一弹瑶瑟罢，山水动哀音。
拟咏贫士七首
方回（元代）

陶渔起畎亩，在野贤无遗。
世岂有贫士，贫民且无之。
鳏寡不敢侮，俊乂斯可知。
末季尚贪欲，高位多穷奇。
有如元恺者，岂不寒与饥。
寒饥士之常，苍生良足悲。
梅江谣留别梅江诸友
高棅（明代）

六月登玉京，炎蒸欺人不可行。
侧闻梅江水，寒冰玉壶只如此。
梅江之水千丈深，人言此水直千金。
千金未必称人意，我欲爱之清烦襟。
皆山樵人坐我语，相携寻幽指何许。
尘心飞度象湖云，水阔天长未言苦。
青眼故人如白鸥，招邀待我黄沙头。
采秀探奇入灵境，上攀龙峰最高顶。
龙峰绝顶窥蓬瀛，登高望远形神清。
大江茫茫写溟涨，元气浩浩无虚盈。
飞涛一发雪花白，遥山数点琉球青。
欹帆侧柁凌空阔，历乱中流棹歌发。
居人云水弄生涯，撇网抛纶到穷发。
君不见龙峰山阳五百家，龙峰市上半鱼虾。
儒生不学老农稼，青门多种故侯瓜。
三尺儿童诵诗礼，向余亦指长风沙。
一严兵备限荒服，百雉孤城镇海涯。
孤城残戍扬威武，岛夷蛮胡窜如鼠。
清秋幕府偃旌旗，白日辕门卧貔虎。
如此承平百事无，江山所以待吾徒。
贤豪倾倒平生意，琼杯绮席来相娱。
我爱江山对君酌，江山笑我辞猿鹤。
从来心事恋烟霞，渐老谁知愧林壑。
今日向君倾绿尊，千觞不断别离魂。
临歧挥手谢知己，飞心骋目瞻天门。
兴为《梅江谣》，醉别梅江去。
他年此地濯尘缨，忆得西城别君处。
寄华严居士三首 其三
释德洪（宋代）

谢公捉鼻知不免，整顿乾坤民望深。勿嗔秃头预世事，我是同时支道林。
感皇恩 拟东山兰芷满汀洲原韵
姚华（清代）

草色趁晴烟，平堤沙路。望里凌波步。惊顾。眴波何托，暂蹙纤眉如语。

履痕兜舞絮。争春渡。

仙洞再来，花迷名数。肠断深深户。开处。午阴绿惨，似做晚天梅雨。

落花难说与。黄昏去。
句
王悦（宋代）

鸡犬数声云一雹，春阳桃李渺成蹊。
王敬美入觐以禁不晤次沈伯英韵
欧大任（明代）

奉玺何年绿绶郎，趋朝云自楚人乡。鹿皮今荐明堂璧，鸡舌犹人旧省香。

汤沐我空怀汉邸，笑谈君尚隔燕阳。青春倘拜彤弓赐，可是欢逢在建章。
镇淮楼
介福（清代）

百尺高楼迥，烟云面面开。蜀山还北向，淮水自南来。

荒草寒筝浦，斜阳下弩台。不须悲故国，重吊楚江隈。
望海
周繇（唐代）

苍茫空泛日，四顾绝人烟。半浸中华岸，旁通异域船。

岛间应有国，波外恐无天。欲作乘槎客，翻愁去隔年。
饮茶
喻良能（宋代）

清风生两腋，雪乳啜云团。
便拟乘风去，翻嫌缚小官。
重戏赠
白居易（唐代）

集贤池馆从他盛，履道林亭勿自轻。

往往归来嫌窄小，年年为主莫无情。
题赠宣州亢拾遗
项斯（唐代）

传骑一何催，山门昼未开。高人终避世，圣主不遗才。

坐次欹临水，门中独举杯。谁为旦夕侣，深寺数僧来。
题萧令山则文编二首
刘克庄（宋代）

咄咄人皆怪老夫，奈何此客去难呼。
招温处士为罗否，待穆先生设醴无。
我有青刍堪秣马，君言白发久占乌。
人生蝉冕腰金印，未抵斑衣膝下娱。
纪游十首
刘克庄（宋代）

昔与二龙友，同寻九鲤祠。
百身何可赎，一老偶然遗。
霅川
释居简（宋代）

茅茨傍水似浮家，自把蘋洲缺处畬。鱼菜常多蔬菜少，荠根挑尽到芦芽。
闻潘衡有婢出适安福传其法造墨甚精孙温叟捧
赵蕃（宋代）

如闻墨潘氏，一派传婢子。
世上多徇名，我曹宁贵耳。
公其品题之，为我致窗几。
定知青出蓝，未信橘为枳。
升堂与入室，亦喻接花理。
又如淮王仙，鸡犬悉飞逝。
况兹薪水供，得法信有是。
我书初不工，为诗长费纸。
笔墨倘精妙，尚可令予起。
誓将扫灶煤，顿顿烧寒苇。
度日有不烦，扫煤复何自。
公闻应大笑，士穷乃如此。
非但我有求，知名渠自尔。
冯阁老处见与严郎中酬和诗，因戏赠绝句
白居易（唐代）

乍来天上宜清净，不用回头望故山。

纵有旧游君莫忆，尘心起即堕人间。
织女词
戴叔伦（唐代）

凤梭停织鹊无音，梦忆仙郎夜夜心。

难得相逢容易别，银河争似妾愁深。
秋燕
黄月湖（宋代）

主人情熟已忘机，帘幙中间自在飞。
昨夜西风凉信早，岂无归梦到乌衣。
游太平山诗
孔稚圭（南北朝）

石险天貌分，林交日容缺。阴涧落春荣，寒岩留夏雪。
拟饮酒效陶渊明十首 其一
胡俨（明代）

偶尔得名酒，日夕斟酌之。顾影忽复醉，回飙吹我衣。

颓然即枕席，觉来还命辞。归云返大壑，栖鸟恋故枝。

人生贵知止，汨汨将奚为。以心为形役，寓形复几时。
第十五龙牙乌龟颂
释义青（宋代）

石龟语话是谁闻，无耳髑髅夜听深。天晓便藏无影树，太阳虽照不能寻。
晴日纵步二首
苏籀（宋代）

云际潺湲入下田，田塍级级逗平泉。
羊肠荦确褰裳过，蜗壳跧藏插槿边。
荷蓧何人行叹息，馈浆与客更留连。
丹霞翠雾皆招隐，一抹残阳众木颠。
眼儿媚（席上瑞香）
朱敦儒（宋代）

青锦成帷瑞香浓。雅称小帘栊。主人好事，金杯留客，共倚春风。

不知因甚来尘世，香似旧曾逢。江梅退步，幽兰偷眼，回避芳丛。
次韵同舍李支使梦与二首
王之道（宋代）

短短灯檠便且光，看书犹记感秋凉。
飘零未遂襟期远，迟暮徒惊岁月伤。
初喜嫩荷青直盖，不知新竹粉储霜。
相从益觉交情笃，时掷隋珠到我行。